Vermeende onwettige jagters vrygelaatVan die honde wat op die toneel gevind is. Foto: Verskaf Ondanks ŉ reusepoging Sondag deur lede van die gemeenskappe van Kameeldrift en Hammanskraal in die noorde van Pretoria om ŉ groep vermeende onwettige jagters vas te trek, is die verdagtes vrygelaat en geen klagte is by die polisie aanhangig gemaak nie. ŉ Lid van die Kameeldrift-gemeenskapspolisiëringsforum (GPF) wat op die toneel was en verkies om anoniem te bly, het aan Maroela Media gesê daar is al ŉ geruime tyd ŉ probleem met onwettige jagters in die gebied. “Die ouens daag met tussen 40 en 60 honde op in ŉ gebied en laat die honde enige dier wat oor hulle pad kom jag. Die ‘jagters’ laat die honde die diere plattrek en doodbyt en vat dan enige vleis wat oorbly,” het die bron gesê. Volgens die bron probeer die polisie en die gemeenskap glo al ŉ geruime tyd om van die mense aan te keer, maar sonder enige sukses. “Sondag omstreeks 09:00 het iemand verby die oop veld naby die Wallmansthal-weermagbasis gery en ŉ groep mense opgemerk. Soos ons verstaan is dit private eiendom, maar die gebied is nie omhein nie. Tog loop daar baie wild en beeste rond.” Die bron het gesê die GPF het ŉ goeie radiokommunikasiestelsel waarop meer as 1 000 lede en belangrike rolspelers, onder wie nooddienste en polisiebeamptes, is. “Die lid het aangemeld dat daar ŉ groep van nagenoeg 35 mense met vyf of ses voertuie opgemerk is en dat daar sowat 60 honde is, meestal windhonde, wat gereed maak om te jag.” Hy het gesê binne 15 minute vandat die voorval aangemeld het, was daar verskeie lede van die gemeenskap op die toneel. “Iemand het ŉ hommeltuig in die lug opgestuur en ná ŉ paar uur is sowat 20 van die mense vasgetrek. Van hulle kon egter daarin slaag om te ontsnap.” Beamptes van die Kameeldrift- en Hammanskraal-polisie asook die Tshwane-DBV is ontbied. Die Hammanskraal-polisie het die toneel oorgeneem en die mans is in ŉ konvooi na die Hammanskraal-polisiestasie geneem, terwyl die DBV nagenoeg 50 honde na hul skut geneem het. “Van die honde was in ŉ haglike toestand met sere en stukkende plekke. Van hulle kon nie loop nie. Die publiek moes water aandra vir die honde om te drink.” Sers. Margaret Molani, woordvoerder van die Hammanskraal-polisie, het Dinsdag aan Maroela Media bevestig die polisie was op die toneel en dat ŉ groep mans na die plaaslike polisiestasie geneem is. “Niemand het egter ŉ saak oopgemaak nie en as daar nie ŉ klaer of genoegsame bewyse van ŉ misdryf is nie, kan ŉ saak nie ondersoek word nie. Die mense is dus vrygelaat,” het Molani gesê. Molani het bevestig dat nagenoeg 50 honde deur die DBV van die toneel verwyder is. Andrew Kekana, ŉ inspekteur van die Tshwane-DBV wat ook Sondag op die toneel was, het Dinsdag aan Maroela Media bevestig nagenoeg 50 honde is na die DBV se skut geneem. “Ons het die honde na die skut geneem, maar daar is nie op hulle beslag gelê nie. Daar was nie genoegsame bewyse dat die groep mense onwettig gejag het of iets wat tot ŉ inhegtenisneming kon lei nie. Die polisie het ook nie ŉ saak oopgemaak nie,” het Kekana gesê. Kekana het bygevoeg dat die honde na die skut geneem is aangesien hulle deur hul eienaars in oorvol voertuie gelaai is. Die honde is by die DBV aangehou totdat die eienaars voldoende vervoer vir die diere kon reël. “Die honde is almal deur ons veearts ondersoek en daar was geen rede vir kommer oor die diere se welstand nie. Nadat die eienaars, waarvan die meeste van Pretoria en Johannesburg afkomstig is, voldoende vervoer gereël het, is ŉ skriftelike waarskuwing aan hulle uitgereik om te verseker dat hul honde in die toekoms reg vervoer word.” Kekana het gesê slegs twee van die 50 honde word steeds by die DBV aangehou om hul toestand te monitor. “Ons het nie gronde gehad om die honde te hou nie. Die honde was nie ŉ slegte toestand nie, anders sou hulle nie in die sorg van hul eienaars vrygelaat word nie. Net die twee honde word steeds gemonitor. Geen hond is dood of moes van kant gemaak word nie.” Volgens Kekana sal die DBV die situasie monitor vir toekomstige soortgelyke voorvalle. “Sou die polisie ŉ saak oopmaak, sal die DBV die polisie in die ondersoek bystaan. Daar sal ook opvolgbesoeke by die honde se eienaars se persele gedoen word om die toestand van die honde te monitor,” het hy gesê. Die GPF-bron het gesê daar is wel glo ŉ karkas van ŉ bees in die oop stuk veld gevind, maar dit is nie duidelik wat die oorsaak van die dier se dood is nie. “Ons het later Sondag uitgevind dat ŉ paar boere wat verder van die grond af is, ook onder soortgelyke voorvalle deurgeloop het. Hulle het aangedui dat hulle van plan is om sake aanhangig te maak,” het die bron gesê.